তথ্যবিবরণী নম্বর : ৪৯৭

অনূর্ধ্ব-১৯ বিশ্বকাপ ক্রিকেট

বাংলাদেশ যুব ক্রিকেট দলকে প্রতিমন্ত্রীদের অভিনন্দন

ঢাকা, ২৬ মাঘ (৯ ফেব্রুয়ারি) :

প্রথমবারের মতো অনূর্ধ্ব-১৯ বিশ্বকাপ ক্রিকেটে চ্যাম্পিয়ন হওয়ায় বাংলাদেশ যুব ক্রিকেট দলের খেলোয়াড়, কোচ ও কর্মকর্তাদের আন্তরিক অভিনন্দন ও শুভেচ্ছা জানিয়েছেন নৌপরিবহন প্রতিমন্ত্রী খালিদ মাহ্মুদ চৌধুরী এবং সংস্কৃতি প্রতিমন্ত্রী কে এম খালিদ।

আজ পৃথক অভিনন্দন বার্তায় প্রতিমন্ত্রীদ্বয় বাংলাদেশ যুব ক্রিকেট দলের উত্তরোত্তর সাফল্য কামনা করেন।

#

জাহাঙ্গীর/রাহাত/মোশারফ/জয়নুল/২০২০/২২৪৫ঘণ্টা

তথ্যবিবরণী নম্বর : ৪৯৬

আগামী সভ্যতার ভিত্তি হবে ডিজিটাল সংযুক্তি

--- মোস্তাফা জব্বার

ঢাকা, ২৬ মাঘ (৯ ফেব্রুয়ারি) :

ডাক ও টেলিযোগাযোগ মন্ত্রী মোস্তাফা জব্বার বলেছেন, আগামী সভ্যতার ভিত্তি হবে ডিজিটাল সংযুক্তি। ইন্টারনেট সুপার হাইওয়ে হচ্ছে ডিজিটাল সংযুক্তির ভিত্তি। এরই ধারাবাহিকতায় ডিজিটাল সংযুক্তির এই মহাসড়ক নির্মাণের দায়িত্বপ্রাপ্ত প্রতিষ্ঠান হিসেবে বিটিসিএল-সহ ডাক ও টেলিযোগাযোগ বিভাগের সংশ্লিষ্ট প্রতিষ্ঠানসমূহের দায়িত্ব বহুগুণ বৃদ্ধি পেয়েছে। মন্ত্রী ডাটা ব্যবস্থাপনার অফুরন্ত সুযোগ কাজে লাগাতে বিটিসিএলকে আরো দক্ষ প্রতিষ্ঠান হিসেবে গড়ে তোলার প্রয়োজনীয়তার ওপর গুরুত্বারোপ করেন। তিনি ফিক্স ব্রডব্যান্ড ফাইভজি চালুর বিষয়ে বিটিসিএলকে প্রস্তুতি গ্রহণের নির্দেশ দেন।

মন্ত্রী আজ ঢাকায় টেলিযোগাযোগ ভবনে বিটিসিএলের চিফ জেনারেল ম্যানেজার সম্মেলন উপলক্ষে আায়োজিত অনুষ্ঠানে প্রধান অতিথির বক্তৃতায় এই নির্দেশনা প্রদান করেন।

মোস্তাফা জব্বার বলেন, রাষ্ট্রীয় মালিকানাধীন একটি কোম্পানি হিসেবে বিটিসিএলকে জনগণের স্বার্থে, জনগণের প্রয়োজনে এবং কল্যাণে কাজ করতে হবে। বিটিসিএলের বিদ্যমান বিশাল অবকাঠামো ও সম্পদের যথাযথ ব্যবহার নিশ্চিত করার প্রয়োজনীয়তার ওপর গুরুত্বারোপ করেন মন্ত্রী। বিটিসিএলে কর্মরত মেধাবীদের উদ্ভাবনী শক্তিকে কাজে লাগাতে প্রয়োজনীয় পদক্ষেপ গ্রহণের জন্য সংশ্লিষ্টদের এগিয়ে আসার আহ্বান জানান।

অনুষ্ঠানে বিটিসিএলের তরুণ উদ্ভাবকদের একটি উদ্ভাবন মন্ত্রীকে প্রদর্শন করা হয়। মন্ত্রী উদ্ভাবককে ধন্যবাদ জানান।

ডাক ও টেলিযোগাযোগ বিভাগের সচিব মোঃ নূর-উর-রহমানের সভাপতিত্বে অনুষ্ঠানে বিটিসিএলের এমডি মোঃ রফিকুল মতিন বক্তৃতা করেন। ডাক ও টেলিযোগাযোগ বিভাগের অতিরিক্ত সচিব আজিজুল ইসলাম এ সময় উপস্থিত ছিলেন।

#

শেফায়েত/ফারহানা/মোশারফ/জয়নুল/২০২০/২১১০ঘণ্টা

তথ্যবিবরণী নম্বর : ৪৯৫

দেশকে পুরোপুরি বাল্যবিবাহ মুক্ত করতে হবে

--- মহিলা ও শিশু বিষয়ক প্রতিমন্ত্রী

রাজশাহী, ২৬ মাঘ (৯ ফেব্রুয়ারি) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা প্রধান অতিথি হিসেবে আজ রাজশাহীর শিল্পকলা একাডেমি মিলনায়তনে রাজশাহী বিভাগের নির্বাচিত পাঁচ শ্রেষ্ঠ জয়িতাকে সংবর্ধিত করেন।

মহিলা বিষয়ক অধিদপ্তর ও বিভাগীয় কমিশনারের কার্যালয়, রাজশাহী আয়োজিত সংবর্ধনা অনুষ্ঠানে প্রতিমন্ত্রী রাজশাহী বিভাগের নির্বাচিত জয়িতা ও পাঁচ শ্রেষ্ঠ জয়িতাদের ক্রেস্ট, সার্টিফিকেট, নগদ দশ হাজার টাকা ও উত্তরীয় পরিয়ে দেন। রাজশাহী বিভাগের আট জেলার পাঁচ ক্যাটেগরিতে ৪০ সংগ্রামী নারীর মধ্য থেকে পাঁচজন শ্রেষ্ঠ জয়িতা নির্বাচিত করা হয়।

প্রতিমন্ত্রী বলেন, নারী উন্নয়ন, ক্ষমতায়ন ও সমতা অর্জনে বাংলাদেশ অনেক উন্নত দেশকে ছাড়িয়ে গেলেও বাল্যবিয়ে রোধ করা এখন আমাদের সবচেয়ে বড় চ্যালেঞ্জ। প্রশাসন, পুলিশ, রাজনৈতিক নেতৃবৃন্দ ও স্থানীয় জনগণের সহায়তায় জাতির পিতার জন্মশতবর্ষে এই চ্যালেঞ্জ অর্জন করে বাংলাদেশকে পুরোপুরি বাল্য বিয়ে মুক্ত করতে হবে।

রাজশাহী বিভাগীয় কমিশনার মোঃ হুমায়ুন কবির খোন্দকার এর সভাপতিত্বে জয়িতা সম্মাননা প্রদান অনুষ্ঠানে বিশেষ অতিথি হিসেবে উপস্থিত ছিলেন সংসদ সদস্য আদিবা আনজুম মিতা, মহিলা ও শিশু বিষয়ক মন্ত্রণালয়ের সচিব কাজী রওশন আক্তার ও মহিলা বিষয়ক অধিদপ্তরের মহাপরিচালক পারভীন আকতার, রাজশাহী রেঞ্জের ডিআইজি একেএম হাফিজ আক্তার, রাজশাহী মেট্রোপলিটন পুলিশের অতিরিক্ত কমিশনার সুজায়েত ইসলাম, জেলা প্রশাসক মোঃ হামিদুল হক ও নারী নেত্রী শাহিন আকতার রেনী।

#

আলমগীর/ফারহানা/মোশারফ/জয়নুল/২০২০/২০৫০ঘণ্টা

তথ্যবিবরণী নম্বর : ৪৯৪

**জাতির পিতার অনবদ্য আদর্শকে ধারণ ও লালনের বিকল্প নেই**

**---কৃষিমন্ত্রী**

আড়াইহাজার (নারায়ণগঞ্জ), ২৬ মাঘ (৯ ফেব্রুয়ারি) :

কৃষিমন্ত্রী ড. মোঃ আব্দুর রাজ্জাক বলেছেন, বাংলাদেশ বিশ্বে আজ উন্নয়নের রোল মডেল। শুধু অর্থনৈতিকভাবে উন্নত হলেই চলবে না, উন্নত জাতি হিসেবে নিজেদেরকে প্রতিষ্ঠিত করতে হবে সেজন্য জাতির পিতার অনবদ্য আদর্শকে হৃদয়ে ধারণ ও লালনের বিকল্প নেই। যতদিন বাংলাদেশ থাকবে, বাংলার মানুষ থাকবে, ততদিন বঙ্গবন্ধু মানুষের হৃদয়ে থাকবে।

মন্ত্রী আজ নারায়ণগঞ্জের আড়াইহাজারে মুক্তিযোদ্ধা এস এম মাজহারুল হক অডিটোরিয়ামে সুধী সমাবেশে এসব কথা বলেন।

মন্ত্রী বলেb, খাদ্য ঘাটতির দেশ আজ খাদ্য উদ্বৃত্তের দেশে পরিণত হয়েছে। জাতির পিতা ও স্বাধীন বাংলাদেশের স্থপতি বঙ্গবন্ধু শেখ মুজিবুর রহমান বাঙালি জাতিকে মাথা উঁচু করে চলতে শিখিয়েছেন।

সংসদ সদস্য নজরুল ইসলাম বাবুর সভাপতিত্বে বিশেষ অতিথি হিসেবে বক্তব্য রাখেন সংসদ সদস্য আব্দুল আজিজ, জেলা পরিষদের প্যানেল চেয়ারম্যান সিরাজুল ইসলাম ভূইয়া, জেলা আওয়ামী লীগের সাধারণ সম্পাদক সুন্দর আলী-সহ আওয়ামী লীগের নেতৃবৃন্দ বক্তব্য রাখেন।

#

গিয়াস/নাইচ/সঞ্জীব/আব্বাস/২০২০/২০৪৬ ঘণ্টা

তথ্যবিবরণী নম্বর : ৪৯৩

মৌলভীবাজার শহর রক্ষায় হাজার কোটি টাকার প্রকল্প নিতে যাচ্ছে পানি সম্পদ মন্ত্রণালয়

ঢাকা, ২৬ মাঘ (৯ ফেব্রুয়ারি) :

পানি সম্পদ প্রতিমন্ত্রী জাহিদ ফারুক বলেছেন, মৌলভীবাজারের মনু নদীর তীর ভাঙন থেকে শহর রক্ষায় প্রায় হাজার কোটি টাকার প্রকল্প নেওয়া হতে পারে। বিগত সময়ের মতো বিশেষ করে হাওর এলাকায় নদীভাঙন বা বন্যায় যাতে জনদুর্ভোগ না হয় সে ব্যাপারে সর্বোচ্চ সতর্ক রয়েছে সরকার।

আজ মৌলভীবাজারের চাঁদনীঘাটে শহর রক্ষায় নির্মিতব্য ফ্লাডওয়াল এর কার্যক্রমের অগ্রগতি পরিদর্শনের পর সাংবাদিকদের সাথে আলাপকালে তিনি এসব কথা বলেন।

প্রতিমন্ত্রী আরো বলেন, মনু নদীর নাব্যতা বৃদ্ধি ও ড্রেজিং কার্যক্রম সংবলিত এই প্রকল্পটি এখন পরিকল্পনা মন্ত্রণালয়ে রয়েছে, যা খুব দ্রুতই একনেকে যাবে বলে আশা করছি। প্রধানমন্ত্রী শেখ হাসিনার নির্দেশনা মতোই দুর্যোগ থেকে জনগণের জান-মালের নিরাপত্তার জন্য কাজ করে যাচ্ছে সরকার।

ফ্লাডওয়াল পরিদর্শনকালে জেলা প্রশাসক (মৌলভীবাজার) নাজিয়া শিরিন, পানি উন্নয়ন বোর্ডের অতিরিক্ত মহাপরিচালক (পরিকল্পনা) এ এম আমিনুল হক, মন্ত্রণালয়ের কর্মকর্তা ও স্থানীয় প্রশাসনের কর্মকর্তারা উপস্থিত ছিলেন।

শহর রক্ষায় নির্মিতব্য ফ্লাডওয়ালের কাজ প্রায় ৬০ শতাংশ সম্পন্ন হয়েছে দেখে প্রতিমন্ত্রী এ সময় সন্তোষ প্রকাশ করেন। এর আগে প্রতিমন্ত্রী সার্কিট হাউজে মৌলভীবাজার পানি উন্নয়ন বোর্ডের সংশ্লিষ্ট কর্মকর্তাদের সাথে মতবিনিময় ও বিভিন্ন দিক নির্দেশনা প্রদান করেন।

#

আসিফ/ফারহানা/রফিকুল/জয়নুল/২০২০/২০৩০ঘণ্টা

তথ্যবিবরণী নম্বর : ৪৯২

**ক্যারিয়ারে সফল হওয়ার পাশাপাশি ভালো মানুষ হিসেবে নিজেকে গড়ে তুলতে হবে**

**---শিক্ষামন্ত্রী**

ঢাকা, ২৬ মাঘ (৯ ফেব্রুয়ারি) :

শিক্ষামন্ত্রী ডা. দীপু মনি বলেছেন, ‘বর্তমানে আমরা অতিমাত্রায় আত্মকেন্দ্রিক হয়ে গেছি। এখন সকলে আমি সর্বস্ব হয়ে উঠছে। তাতে ব্যক্তির আর্থিক সমৃদ্ধি আসছে কিন্তু সহমর্মিতা হারিয়ে যাচ্ছে। যত বড়ই হই না কেন পাশের মানুষের কথা যদি মনে না থাকে তাহলে বড় হওয়া যাবে না। ক্যারিয়ারে সফল হওয়ার পাশাপাশি আমাদেরকে ভালো মানুষ হিসেবে গড়ে উঠতে হবে।’

আজ রাজধানীর নর্দান ইউনিভার্সিটি বাংলাদেশ এর পঞ্চম সমাবর্তন অনুষ্ঠানে সভাপতির বক্তৃতায় মন্ত্রী এসব কথা বলেন।

মন্ত্রী বলেন, সব সময় বঞ্চিতদের কথা ভাবতে হবে। সন্ত্রাস, জঙ্গিবাদ, যৌন হয়রানি, বাল্য বিবাহ থেকে নিজেরা দূরে থাকতে হবে অন্যকে দূরে রাখার চেষ্টা করতে হবে। সত্যিকারের মানুষ হিসেবে নিজেকে গড়ে তুলতে হবে।

সমাবর্তন বক্তা হিসেবে উপস্থিত ছিলেন টেন মিনিট স্কুল এর ফাউন্ডার সিইও আয়মান সাদিক এবং পাঠাও লিমিটেডের সিইও হোসাইন এম ইলিয়াস। বিশেষ অতিথি হিসেবে উপস্থিত ছিলেন বিশ্ববিদ্যালয় মঞ্জুরি কমিশনের চেয়ারম্যান প্রফেসর ড. কাজী শহীদুল্লাহ। আরো বক্তব্য রাখেন নর্দান ইউনিভার্সিটি বাংলাদেশের উপাচার্য প্রফেসর ড. আনোয়ার হোসেন।

#

খায়ের/ফারহানা/রফিকুল/আব্বাস/২০২০/২০২০ ঘণ্টা

তথ্যবিবরণী নম্বর : ৪৯১

পুঁজিবাজারে আসছে আরো চারটি রাষ্ট্রীয় ব্যাংক

--- অর্থমন্ত্রী

ঢাকা, ২৬ মাঘ (৯ ফেব্রুয়ারি) :

অর্থমন্ত্রী আ হ ম মুস্তফা কামাল বলেছেন, সারাবিশ্বের অর্থনীতির বিবেচনায় বাংলাদেশের অর্থনীতির অবস্থা ভালো। শেয়ার বাজার চাঙ্গা করতে প্রাতিষ্ঠানিক বিনিয়োগ দরকার। পুঁজিবাজার শক্তিশালী করতে আরো চারটি রাষ্ট্রীয় ব্যাংক পুঁজিবাজারে নিয়ে আসা হচ্ছে। সরকারি মালিকানাধীন চার ব্যাংকের শেয়ার একযোগে পুঁজিবাজারে ছাড়া হলে পরিস্থিতির উন্নতি হতে পারে। রাষ্ট্রায়ত্ত ব্যাংকগুলো শেয়ার ছাড়লে সাধারণ বিনিয়োগকারীরা বাজারে ফিরে আসবে বলে আশা করা যায়। ফলে এ ধরনের প্রতিষ্ঠানের শেয়ার ছাড়া হলে বিনিয়োগকারীদের মধ্যে আস্থা ফিরে আসবে। ইতোমধ্যে পুঁজিবাজারে সূচক বাড়াতে নানা ধরনের উদ্যোগ নিয়েছে সরকার।

রাষ্ট্রীয় ব্যাংকগুলোকে পুঁজিবাজারে আনার বিষয়ে করণীয় নির্ধারণ করতে আজ অর্থ মন্ত্রণালয়ের সভাকক্ষে সংশ্লিষ্টদের সঙ্গে বৈঠক শেষে মন্ত্রী এসব কথা বলেন।

অর্থমন্ত্রী বলেন, বাজারে তালিকাভুক্ত রূপালী ব্যাংকের শেয়ার বাড়িয়ে ২৫ শতাংশ করা হবে। পাশাপাশি নতুনভাবে বাংলাদেশ ডেভেলপমেন্ট ব্যাংক লিমিটেডকে (বিডিবিএল) নিয়ে আসা হবে। এরপর অগ্রণী, জনতা এবং সর্বশেষ সোনালী ব্যাংককে নিয়ে আসা হবে। এ বিষয়ে একটি কমিটিও করা হয়েছে। বঙ্গবন্ধুর জন্মশতবার্ষিকীর মধ্যেই এগুলোকে নিয়ে আসা হবে বলে তিনি জানান।

মন্ত্রী আরো বলেন, ইতোমধ্যে পাওয়ার সেক্টর থেকে লাভজনক সাতটি প্রতিষ্ঠানকে পুঁজিবাজারে আনার সিদ্ধান্ত নেওয়া হয়েছে। সাতটির মধ্যে ৫ টি প্রতিষ্ঠান নতুনভাবে আনা হবে বাকি ২ দুইটি প্রতিষ্ঠানের শেয়ারের পরিামণ বাড়ানো হবে। বাজার শক্তিশালী করতে সরকার সহায়ক ভুমিকা রাখবে। পাশাপাশি সরকারি প্রতিষ্ঠান শেয়ারবাজারে আসলে বিদেশি বিনিয়োগকারীরা পুঁজিবাজারে বিনিয়োগে আকৃষ্ট হবে।

বৈঠকে অর্থমন্ত্রীর সভাপতিত্বে বাংলাদেশ ব্যাংকের গভর্নর ফজলে কবির, আর্থিক প্রতিষ্ঠান বিভাগের সিনিয়র সচিব আসাদুল ইসলাম, অর্থসচিব আবদুর রউফ তালুকদার, বাংলাদেশ সিকিউরিটিজ অ্যান্ড এক্সচেঞ্জ কমিশনের চেয়ারম্যান অধ্যাপক এম খায়রুল হোসেন, আইসিবির ব্যবস্থাপনা পরিচালক ও ব্যাংকগুলোর চেয়ারম্যান ও ব্যবস্থাপনা পরিচালক-সহ ঊর্ধ্বতন কর্মকর্তারা উপস্থিত ছিলেন।

#

গাজী তৌহিদুল/ফারহানা/রফিকুল/জয়নুল/২০২০/১৯৪০ঘণ্টা

তথ্যবিবরণী নম্বর : ৪৯০

পুষ্টি বিষয়ক প্রশিক্ষণ ও গবেষণার মাধ্যমে দক্ষ জনশক্তি গড়তে হবে

--- কৃষিমন্ত্রী

আড়াইহাজার, নারায়ণগঞ্জ, ২৬ মাঘ (৯ ফেব্রুয়ারি) :

কৃষিমন্ত্রী ড. মোঃ আব্দুর রাজ্জাক বলেছেন, খাদ্যভিত্তিক পুষ্টি বিষয়ক প্রশিক্ষণ ও গবেষণার মাধ্যমে কর্মক্ষম ও দক্ষ জনশক্তি সৃজন, পুষ্টিহীনতা দূরীকরণ, বেকার সমস্যা সমাধান ও আত্ম কর্মসংস্থানের মাধ্যমে দারিদ্র্য বিমোচনে কাজ করতে হবে। এ ক্ষেত্রে বাংলাদেশ ফলিত পুষ্টি গবেষণা ও প্রশিক্ষণ ইনস্টিটিউট শক্তিশালী ভূমিকা রাখবে।

আজ নারায়ণগঞ্জে আড়াই হাজার উপজেলায় (বারটান) এর নবনির্মিত সদর দপ্তরের সম্মেলন কক্ষে পরিচালনা বোর্ডের ১৬তম সভায় এসব কথা বলেন। বারটানের নির্বাহী পরিচালক ঝর্না বেগম সভা পরিচালনা করেন। এ সময় নিয়মিত পরিচালনা বোর্ডের সভা করার তাগিদ দেন মন্ত্রী।

সভায় বোর্ডের সদস্য সংসদ সদস্য মোঃ আব্দুল আজিজ, কৃষি মন্ত্রণালয়ের অতিরিক্ত সচিব আরিফুর রহমান অপু, কমলা রঞ্জন দাশ, অর্থ বিভাগের অতিরিক্ত সচিব, খাদ্য ও স্বাস্থ্য মন্ত্রণালয়ের যুগ্ম সচিব, কৃষি উন্নয়ন কর্পোরেশনের চেয়ারম্যান, বাংলাদেশ কৃষি গবেষণা ইনস্টিটিউট ও কৃষি সম্প্রসারণ অধিদপ্তরের মহাপরিচালক-সহ বোর্ডের অন্যান্য সদস্য এবং সংসদ সদস্য নজরুল ইসলাম বাবু উপস্থিত ছিলেন।

#

গিয়াস/ফারহানা/রফিকুল/জয়নুল/২০২০/১৯৩০ঘণ্টা

তথ্যবিবরণী নম্বর : ৪৮৯

**ড. কামাল হোসেনের বক্তব্য তার ব্যক্তিত্বের সাথে সাংঘর্ষিক**

**---তথ্যমন্ত্রী**

ঢাকা, ২৬ মাঘ (৯ ফেব্রুয়ারি) :

ড. কামাল হোসেনের ‘সরকারকে টেনে নামাতে হবে’ বক্তব্যকে তার ব্যক্তিত্বের সাথে সাংঘর্ষিক বলে মন্তব্য করেছেন তথ্যমন্ত্রী ড. হাছান মাহ্‌মুদ।

আজ রাজধানীর কাকরাইলে বাংলাদেশ প্রেস ইনস্টিটিউট (পিআইবি) সেমিনার হলে সমবায় বিভাগের সহায়তায় বাংলাদেশ সংবাদ সংস্থা (বাসস) আয়োজিত ‘শেখ হাসিনার দশ উদ্যোগ এবং উন্নয়ন সাংবাদিকতা’ বিষয়ে বাসস জেলা প্রতিনিধিদের দু’দিনব্যাপী প্রশিক্ষণ কর্মশালার উদ্বোধনী অনুষ্ঠানে প্রধান অতিথির বক্তৃতা শেষে সাংবাদিকদের সমসাময়িক রাজনীতি বিষয়ে প্রশ্নের জবাবে এ মন্তব্য করেন।

মন্ত্রী বলেন, ‘তিনি (ড. কামাল হোসেন) গতকাল যে ভাষায় কথা বলেছেন, এটি তার ব্যক্তিত্বের সাথে সাংঘর্ষিক। বাস্তব অবস্থা হচ্ছে, সরকারকে টেনে নামাতে গিয়ে তারাই পড়ে গেছেন। তাঁর নিজের দলের মধ্যে যে অনৈক্য, আমি ড. কামাল হোসেনকে সবিনয়ে অনুরোধ জানাবো, তার দলের ঐক্যরক্ষা করার জন্য আরো মনোযোগী হওয়ার জন্য।’

এ সময় সরকারের কাছে বেগম খালেদা জিয়ার মুক্তির দাবি জানিয়ে বিএনপি মহাসচিবের বক্তব্যের বিষয়ে ড. হাছান বলেন, ‘মির্জা ফখরুল ইসলাম আলমগীর যে ভাষায় কথা বলেন, এতে আইন এবং আদালতের প্রতি বৃদ্ধাঙ্গুলি প্রদর্শন করা হয়েছে, কারণ বেগম খালেদা জিয়াকে মুক্তি দেয়ার কোনো এখতিয়ার সরকারের নেই। সরকারের যদি বেগম জিয়াকে মুক্তি দিতে হয়, তাহলে তো মাননীয় প্রধানমন্ত্রীকে প্রধান বিচারপতির দায়িত্ব পালন করতে হবে। সেটি তো সংবিধান অনুমোদন করে না। সুতরাং ফখরুল সাহেব আইন এবং আদালতের প্রতি বৃদ্ধাঙ্গুলি প্রদর্শন করছেন।’

আওয়ামী লীগের যুগ্ম সাধারণ সম্পাদক ড. হাছান মাহ্‌মুদ আরো বলেন, ‘ক্রমাগতভাবে বিএনপি’র আইন আদালতের তোয়াক্কা না করার বিষয়টি ন্যায়বিচার প্রতিষ্ঠা করার ক্ষেত্রে বড় অন্তরায় বলে আমি মনে করি । তাই মির্জা ফখরুল ইসলাম আলমগীর সাহেব-সহ বিএনপিকে বলবো এ ধরনের সমাবেশ করে হুমকি-ধামকি দিয়ে খালেদা জিয়ার মুক্তি কখনো মিলবে না, তাদেরকে আইনি পথেই হাঁটতে হবে।’

আগামী ১৫ ফেব্রুয়ারি বিএনপি আহুত বিক্ষোভের বিষয়ে মন্ত্রী বলেন, ‘তারা বিক্ষোভ করতেই পারেন, কিন্তু সেই বিক্ষোভটি কার বিরুদ্ধে, সেটিই হচ্ছে প্রশ্ন। সেটি কি আদালতের বিরুদ্ধে! কারণ আদালতই বেগম খালেদা জিয়ার শাস্তি দিয়েছে। বিক্ষোভ তো তাহলে আদালতের বিরুদ্ধে।’

**মানবিক রাষ্ট্র ও উন্নত জাতি গঠনে ভূমিকা নিন**

---বাসস প্রতিনিধিদের উদ্দেশে তথ্যমন্ত্রী

সাংবাদিকদের প্রশ্নের জবাবদানের আগে তথ্যমন্ত্রী কর্মশালার উদ্বোধনী সভায় প্রধান অতিথির বক্তৃতায়  মানবিক রাষ্ট্র ও  উন্নত জাতি গঠনে ভূমিকা রাখার জন্য বাসস জেলা প্রতিনিধিদের প্রতি আহ্বান জানান।

বাসসের ব্যবস্থাপনা পরিচালক ও প্রধান সম্পাদক আবুল কালাম আজাদের সভাপতিত্বে বিশেষ অতিথির বক্তব্য রাখেন পল্লী উন্নয়ন ও সমবায় বিভাগের সচিব রেজাউল আহসান, তথ্য মন্ত্রণালয়ের সচিব কামরুন নাহার ও ঢাকা বিশ্ববিদ্যালয়ের সাবেক উপাচার্য এবং গণযোগাযোগ ও সাংবাদিকতা বিভাগের অধ্যাপক আআমস আরেফিন সিদ্দিক। ‘আমার বাড়ি আমার খামার’ প্রকল্পের পরিচালক আকবর হোসেন প্রকল্প সম্পর্কে হালনাগাদ তথ্য উপস্থাপন করেন।

মন্ত্রী ড. হাছান বলেন, ‘মাননীয় প্রধানমন্ত্রী জননেত্রী শেখ হাসিনা তাঁর গতিশীল নেতৃত্বের মাধ্যমে বাংলাদেশকে আজকে একটি মর্যাদাশীল রাষ্ট্র হিসেবে বিশ্বসভায় প্রতিষ্ঠিত করেছেন। আমাদের লক্ষ্য শুধু বস্তুগত উন্নয়নের মাধ্যমে উন্নত রাষ্ট্র নির্মাণই নয়, মানবিক রাষ্ট্র ও উন্নত জাতিও গঠন করা। সেই কারণে মাননীয় প্রধানমন্ত্রী ‘আমার বাড়ি আমার খামার’, ‘পল্লী সঞ্চয় ব্যাংক’, ‘আশ্রয়ণ প্রকল্প’সহ যুগান্তকারী দশ উদ্যোগ গ্রহণ করেছেন, যা রাষ্ট্রকে ধীরে ধীরে সমাজকল্যাণমূলক রাষ্ট্রে রূপান্তর করবে ।’

‘মাননীয় প্রধানমন্ত্রীর স্বপ্নলালিত ‘ডিজিটাল বাংলাদেশ’ স্লোগান ২০০৮ সালে যখন আমরা দেই, তখনও ভারতবর্ষ সেটি নিয়ে ভাবেনি, তারা এই স্লোগান দেয় ২০১৪ সালে’ উল্লেখ করে মন্ত্রী বলেন, আমাদের এ স্লোগান দেয়ার মূল উদ্দেশ্য ছিল রাষ্ট্রকে চতুর্থ শিল্পবিপ্লবের সাথে সংযুক্ত করা।

বাসস প্রসঙ্গে মন্ত্রী বলেন, ‘বাসস একটি সরকারি সংবাদ সংস্থা। বাসসকে মাননীয় প্রধানমন্ত্রীর এই উদ্যোগগুলো মানুষের কাছে পৌঁছে দিতে হবে কারণ একটি রাষ্ট্র ও জাতি গঠনে মানুষকে আশাবাদী করে তুলতে হয়। হতাশাবাদী সমাজ ব্যবস্থা দিয়ে, হতাশাগ্রস্থ জনগোষ্ঠী দিয়ে রাষ্ট্রকে এগিয়ে নিয়ে যাওয়া যায় না। যখন মানুষ আশাবাদী হয় তখনই সেই রাষ্ট্র ও জাতিকে এগিয়ে নিয়ে যাওয়ার সম্ভবপর হয়।’

ড. হাছান মাহ্‌মুদ বলেন, ‘আমাদের মধ্যে কিছু মানুষ আছে মানুষের মধ্যে শুধু নৈরাজ্য ছড়ায়। কিন্তু বাস্তবতা হচ্ছে, আজকে বাংলাদেশে  আমাদের তরুণরা যেভাবে কাজ করছে, নিজেরা উদ্যোক্তা হচ্ছে, আর ১০ বছর পরে বাংলাদেশ এবং উন্নত দেশের মধ্যে পার্থক্য আর থাকবে না। আমাদের দেশে স্বাধীনতার পর আমাদের জিডিপিতে কৃষির অবদান ছিল ৭৪ শতাংশ। শিল্পের  অবদান ছিল ১০ শতাংশের কম। আর এখন বাংলাদেশে শিল্পখাতের অবদান হচ্ছে ৩৫ শতাংশের বেশি কারো কারো মতে সেটি ৩৭ শতাংশ। আর  কৃষির অবদান হচ্ছে ১৪ শতাংশ। আর সার্ভিস সেক্টরের অবদান হচ্ছে ৫৪ শতাংশ। অর্থাৎ আমরা ধীরে ধীরে শিল্পোন্নত দেশ হতে চলেছি।’

‘এই যে অগ্রগতির কথাগুলো মানুষকে জানাতে হবে, মানুষ যেন আশাবাদী ও উদ্যোগী হয়, একইসাথে যেন মানবিক হয়, শুধু নিজের জন্য না ভাবে, সমাজ ও দেশের জন্যও ভাবে’ উল্লেখ করে মন্ত্রী বলেন, সম্মিলিতভাবে দেশকে এগিয়ে নিয়ে যাওয়ার ক্ষেত্রে প্রত্যেকের যে কর্তব্য সেটা সম্পর্কে মানুষকে সচেতন করার লক্ষ্য নিয়েই যদি আমরা সংবাদ সংগ্রহ ও পরিবেশন করি, তাহলেই দেশ এগুবে।’

‘একইসাথে সমাজের অসংগতিও তুলে ধরতে হবে, বাসস সরকারি সংবাদ সংস্থা তাই বলে এগুলো তুলে ধরতে হবে না, তা নয়’ স্মরণ করিয়ে দেন মন্ত্রী।

#

আকরাম/ফারহানা/সঞ্জীব/আব্বাস/২০২০/১৮৪৪ ঘণ্টা

তথ্যবিবরণী নম্বর : ৪৮৮

**তথ্যমন্ত্রীর কাছে ডিইউজে’র আবেদন**

ঢাকা, ২৬ মাঘ (৯ ফেব্রুয়ারি) :

পেশাগত দায়িত্ব পালনকালে সাংবাদিকদের ওপর হামলা-মামলা বন্ধে ব্যবস্থা গ্রহণে হস্তক্ষেপের দাবি জানিয়ে তথ্যমন্ত্রী বরাবর আবেদন জানিয়েছে ঢাকা সাংবাদিক ইউনিয়ন (ডিইউজে)।

আজ সচিবালয়ে তথ্যমন্ত্রী ড. হাছান মাহ্‌মুদের দপ্তরে এ আবেদন প্রদান করেন ডিইউজে সভাপতি আবু জাফর সূর্য, সাধারণ সম্পাদক সোহেল হায়দার চৌধুরী এবং সংগঠনের সদস্যবৃন্দ।

আবেদনে তারা সাতটি দাবি তুলে ধরেন- ঢাকা সিটি কর্পোরেশন নির্বাচনের দিন ও আগে-পরে যে সাংবাদিকগণ হামলা ও হয়রানি-নির্যাতনের শিকার হয়েছেন তাদের সঙ্গে আলোচনা করে ঘটনার সঙ্গে জড়িত সন্ত্রাসীদের গ্রেপ্তার ও দৃষ্টান্তমূলক শাস্তিদান, দায়িত্ব পালনকালে আহত সাংবাদিকদের রাষ্ট্রীয় চিকিৎসা ও ক্ষতিপূরণ, পেশাগত দায়িত্ব পালনকালে যে সাংবাদিকরা মামলার শিকার হয়েছেন অবিলম্বে তাদের মামলা বিনাশর্তে প্রত্যাহার, সাংবাদিকদের পুলিশি হয়রানি ও নির্যাতন বন্ধে পুলিশ সদস্যদের আরো বেশি দায়িত্বশীল ভূমিকা ও প্রয়োজনে পুলিশ ও সাংবাদিক নেতৃত্বে একটি কমিটি গঠন, অবিলম্বে সাগর-রুনি হত্যাকাণ্ডের বিচার সমাপ্তি, বিগত সময়ে নিহত সাংবাদিক হত্যাকারীদের বিচার অবিলম্বে সম্পাদন ও সাংবাদিকদের পেশাগত সুরক্ষা নিশ্চিত করতে হবে।

তথ্যমন্ত্রী বিষয়টি গুরুত্বের সাথে বিবেচনা করবেন বলে জানান।

#

আকরাম/ফারহানা/রফিকুল/আব্বাস/২০২০/১৮২০ ঘণ্টা

তথ্যবিবরণী নম্বর : ৪৮৭

ভারতের কেন্দ্রীয় অর্থ ও কর্পোরেট বিষয়ক মন্ত্রীর সঙ্গে সংস্কৃতি প্রতিমন্ত্রীর সাক্ষাৎ

ঢাকা, ২৬ মাঘ (৯ ফেব্রুয়ারি) :

ভারত সফররত সংস্কৃতি বিষয়ক প্রতিমন্ত্রী কে এম খালিদ আজ কলকাতার হোটেল ওবেরয় গ্র্যান্ডে ভারতের কেন্দ্রীয় অর্থ ও কর্পোরেট বিষয়ক মন্ত্রী নির্মলা সীতারমনের সঙ্গে সাক্ষাৎ করেন।

সাক্ষাৎকালে সংস্কৃতি প্রতিমন্ত্রী জাতির পিতা বঙ্গবন্ধু শেখ মুজিবুর রহমান এর জন্মশতবার্ষিকী মুজিববর্ষ উদযাপন উপলক্ষে দেশে-বিদেশে বাংলাদেশ সরকারের গৃহীত কার্যক্রম সম্পর্কে ভারতের কেন্দ্রীয় অর্থ ও কর্পোরেট বিষয়ক মন্ত্রীকে অবহিত করেন এবং মহান মুক্তিযুদ্ধে ভারত সরকারের সহযোগিতার জন্য ধন্যবাদ ও কৃতজ্ঞতা জ্ঞাপন করেন। এছাড়া তিনি ‘কলকাতা আন্তর্জাতিক পুস্তক মেলা ২০২১’ বঙ্গবন্ধুকে উৎসর্গের জন্য মেলা কর্তৃপক্ষ ও ভারত সরকার-সহ সংশ্লিষ্ট সকলের প্রতি কৃতজ্ঞতা জানান।

নির্মলা সীতারমন ১৯৭৫ সালের ১৫ আগস্ট সপরিবারে বঙ্গবন্ধু হত্যাকা-ের তীব্র নিন্দা ও ক্ষোভ জানিয়েছেন। তিনি বর্তমান সরকারের আমলে বঙ্গবন্ধু হত্যাকা-ের সুষ্ঠু বিচার হওযায় সন্তোষ প্রকাশ করেন এবং প্রধানমন্ত্রী শেখ হাসিনাকে ধন্যবাদ জানান।

এর আগে প্রতিমন্ত্রী গতকাল বিকালে কলকাতার জোড়াসাঁকো ঠাকুরবাড়ি মিউজিয়ামে (রবীন্দ্রভারতী বিশ্ববিদ্যালয়ে) ‘বাংলাদেশ ও রবীন্দ্রনাথ’ শীর্ষক বাংলাদেশ গ্যালারির নির্মাণ কাজের উদ্বোধন করেন।

অনুষ্ঠানে বাংলাদেশ আওয়ামী লীগের সংস্কৃতি বিষয়ক সম্পাদক অসীম কুমার উকিল, সংস্কৃতি বিষয়ক মন্ত্রণালয়ের সচিব ড. মোঃ আবু হেনা মোস্তফা কামাল, রবীন্দ্রভারতী বিশ্ববিদ্যালয়ের উপাচার্য সব্যসাচী বসু রায় চৌধুরী, বাংলাদেশ জাতীয় জাদুঘরের বোর্ড অভ্ ট্রাস্টিজ এর চেয়ারম্যান শামসুজ্জামান খান, বাংলা একাডেমির মহাপরিচালক কবি হাবীবুল্লাহ সিরাজী, সাংস্কৃতিক ব্যক্তিত্ব রামেন্দু মজুমদার ও কলকাতাস্থ বাংলাদেশ উপ-হাইকমিশনে নিযুক্ত উপ-হাইকমিশনার তৌফিক হাসান উপস্থিত ছিলেন।

#

ফয়সল/ফারহানা/সঞ্জীব/জয়নুল/২০২০/১৮৫০ঘণ্টা

তথ্যবিবরণী নম্বর : ৪৮৬

ঐতিহ্যকে রক্ষা করে আধুনিক নগরায়নের ওপর গুরুত্বারোপ করেছেন গণপূর্ত মন্ত্রী

আবুধাবি, সংযুক্ত আরব আমিরাত, (৯ ফেব্রুয়ারি) :

ঐতিহ্যকে রক্ষা করে আধুনিক নগরায়নের ওপর গুরুত্বারোপ করেছেন গৃহায়ন ও গণপূর্ত মন্ত্রী শ ম রেজাউল করিম।

আজ সংযুক্ত আরব আমিরাতের আবুধাবিতে ওয়ার্ল্ড আরবান ফোরামের ‘সাংস্কৃতিক উদ্ভাবনের অগ্রায়ন ও অর্থায়নে জাতীয় কৌশল: চ্যালেঞ্জ ও ভালো উদাহরণ’ বিষয়ক মন্ত্রী পর্যায়ের গোলটেবিল বৈঠকে অংশ নিয়ে গণপূর্ত মন্ত্রী এ বিষয়ে গুরুত্বারোপ করেন।

সংযুক্ত আরব আমিরাতের অবকাঠামো উন্নয়ন বিষয়ক মন্ত্রী ড. আবদুল্লার সভাপতিত্বে বৈঠকে মার্কিন যুক্তরাষ্ট্র, ফ্রান্স, বেলজিয়াম, মেক্সিকো, কলাম্বিযা, মালয়েশিয়া, মরক্কো, মরিশাস, বেলারুশ, নরওয়ে, ঘানার সংশ্লিষ্ট মন্ত্রীগণ এবং ইউএন হ্যাবিটেটের নির্বাহী পরিচালক মাইমুনাহ মোহাঃ শরীফ আলোচনায় অংশগ্রহণ করেন।

মন্ত্রী বলেন, বাংলাদেশে নানা ঐতিহ্য আছে যার অধিকাংশকে বাংলাদেশ সংরক্ষণ করছে। এ বিষয়ে আন্তর্জাতিক পরিসরের বক্তব্যকে ধারণ করে বাংলাদেশ কার্যকর করছে। বাংলাদেশ জলবায়ু পরিবর্তনে ক্ষতিগ্রস্ত দেশগুলোর একটি। অথচ এজন্য বাংলাদেশ দায়ী নয়। সে ক্ষেত্রে বাংলাদেশের জন্য আন্তর্জাতিক পরিম-লে সকলের এগিয়ে আসা দরকার। যাতে জলবায়ু পরিবর্তনে ক্ষতিগ্রস্ত বাংলাদেশ বিভিন্ন রকম সমস্যা মোকাবিলা করতে পারে।

মন্ত্রী আরো বলেন, বাংলাদেশকে নতুন চ্যালেঞ্জের মুখোমুখি হতে হয়েছে। বহু সংখ্যক রোহিঙ্গা জনগোষ্ঠী বাংলাদেশে আসাতে তাদের অন্যান্য সুযোগ-সুবিধার পাশাপাশি তাদের আবাসনের ব্যবস্থা করতে হয়েছে। কার্বন নিঃসরণের ক্ষতি কমাতে নতুন নগরায়নের ক্ষেত্রে বাংলাদেশে সবুজায়ন করা হচ্ছে। এছাড়া আইনের পরিবর্তন করে হলেও কৃষি জমি ও জলাধার রক্ষা করা হচ্ছে। বাংলাদেশ আধুনিক বিশ্বের সাথে তাল মিলিয়ে এবং ইউএনও হ্যাবিটটের সকল কর্মসূচি বাস্তবায়নের জন্য অব্যাহতভাবে কাজ করছে।

একইদিন সকালে মন্ত্রী ওয়ার্ল্ড আরবান ফোরামের দশম সেশনের উদ্বোধন অনুষ্ঠানে যোগ দেন।

#

ইফতেখার/ফারহানা/রফিকুল/জয়নুল/২০২০/১৮৩০ঘণ্টা

তথ্যবিবরণী নম্বর : ৪৮৫

সঠিক ব্যক্তিকে জনপ্রতিনিধি নির্বাচন করতে জনগণকে উদ্বুদ্ধ করতে হবে

---স্থানীয় সরকার মন্ত্রী

ঢাকা, ২৬ মাঘ (৯ ফেব্রুয়ারি) :

স্থানীয় সরকার মন্ত্রী মোঃ তাজুল ইসলাম বলেছেন, স্থানীয় পর্যায়ে জনপ্রতিনিধি নির্বাচনের ক্ষেত্রে সঠিক ও স্বচ্ছ ব্যক্তিকে বেছে নিতে জনগণকে উদ্বুদ্ধ করতে হবে। শিক্ষিত ব্যক্তিরা যাতে স্থানীয় সরকারের জনপ্রতিনিধি নির্বাচিত হতে পারে তার জন্য ক্ষেত্র প্রস্তুত করতে হবে। স্থানীয় সরকারের প্রতিষ্ঠানগুলোকে সম্মানজনক জায়গায় আনতে হবে। যাতে শিক্ষিত ব্যক্তিরা স্থানীয় নির্বাচনে অংশ নিতে আগ্রহ প্রকাশ করে।

মন্ত্রী আজ রাজধানীর কাকরাইলের জনস্বাস্থ্য প্রকৌশল অধিদপ্তর মিলনায়তনে স্থানীয় সরকার, পল্লী উন্নয়ন ও সমবায় মন্ত্রণালয়ের স্থানীয় সরকার বিভাগের লোকাল গর্ভন্যান্স সাপোর্ট প্রজেক্ট-৩ (এলজিএসপি-৩) এর উদ্যোগে ‘ইউনিয়ন পরিষদকে অধিকতর কার্যকর ও জনবান্ধব প্রতিষ্ঠানে পরিণত করতে করণীয় নির্ধারণ’ শীর্ষক এক জাতীয় কর্মশালয় প্রধান অতিথির বক্তব্যে এসব কথা বলেন।

মন্ত্রী বলেন, স্থানীয় সরকারের প্রধান কাজ হলো মানুষকে সুশাসন দেয়া, তাদের আর্থিক অবস্থার উন্নতি ও স্বস্তিতে রাখা। স্থানীয় সরকারের আয় বাড়ানোর জন্য জোর করে কর আদায় করা নয়। যখন মানুষ বুঝতে পারবে স্থানীয় সরকার তাদের সুযোগ-সুবিধা নিশ্চিত করতে সক্ষম হয়েছে তখন তারা কর দেবে।

গ্রামীণ তৃণমূল পর্যায়ে মানুষের উন্নত জীবন ও সেবাদানে ইউনিয়ন পরিষদের কার্যক্রম আরো জনবান্ধব ও গতিশীল করার ওপর গুরুত্ব দেন মন্ত্রী। পাশাপাশি গ্রামীণ জনগোষ্ঠীকে সুশাসনের আওতায় আনতে জনপ্রতিনিধিদের শিক্ষিত ও দক্ষতা অর্জনে প্রশিক্ষণের ওপর জোর দেন তিনি।

স্থানীয় সরকার বিভাগের অতিরিক্ত সচিব রোকসানা কাদেরের সভাপতিত্বে অনুষ্ঠিত কর্মশালায় বিশেষ অতিথি হিসেবে বক্তব্য রাখেন স্থানীয় সরকার বিভাগের সিনিয়র সচিব হেলালুদ্দীন আহমদ ও ঢাকা বিভাগীয় কমিশনার মোঃ মোস্তাফিজুর রহমান।

#

হাসান/ফারহানা/রফিকুল/জয়নুল/২০২০/১৮১৫ঘণ্টা

তথ্যবিবরণী নম্বর : ৪৮৪

বাণিজ্য উন্নয়নে দেশের নারীসমাজ অনেক এগিয়ে

--- বাণিজ্যমন্ত্রী

ঢাকা, ২৬ মাঘ (৯ ফেব্রুয়ারি) :

বাণিজ্যমন্ত্রী টিপু মুনশি বলেছেন, দেশের বাণিজ্য ক্ষেত্রের উন্নয়নে নারীর ভূমিকা অনেক। বাংলাদেশের নারীরা এখন দেশে-বিদেশে সফল ভাবে গুরুত্বপূর্ণ দায়িত্ব পালন করছেন। দেশের প্রধান রপ্তানি খাত তৈরি পোশাকশিল্পে বিপুল নারী শ্রমিক কাজ করছেন। সরকার নারী উন্নয়নে সবধরনের সহযোগিতা দিয়ে যাচ্ছে।

মন্ত্রী আজ ঢাকায় হোটেল রেডিসন ব্লু ঢাকা ওয়াটার গার্ডেনে বাণিজ্য মন্ত্রণালয়ের সহযোগিতায় বিশ^ব্যাংক গ্রুপ ‘করপোরেট কানেক্ট ঃ স্ট্রেনদেনিং মার্কেট এক্সেস ফর উইম্যানস বিজনেস ওনার্স ২০২০ কনফারেন্স এন্ড বিজনেস ফেয়ার’ এর উদ্বোধনী সেশনে প্রধান অতিথির বক্তৃতায় এসব কথা বলেন।

মন্ত্রী বলেন, দেশের নারী সমাজ অর্থনীতিতে অবদান রাখতে এগিয়ে এসেছেন, সরকার সহযোগিতা করছে। ইতোমধ্যে দেশে অনেক নারী উদ্যোগক্তা সৃষ্টি হয়েছে। বাণিজ্য সেক্টরে নেতৃত্ব দিচ্ছেন। বাণিজ্য ক্ষেত্রে আরো অবদান রাখার প্রচুর সুযোগ রয়েছে, সে ক্ষেত্রে সরকারের আন্তরিকতার অভাব হবে না। কর্মক্ষেত্রেও নারীরা বেশ ভালো করছেন। নারীদের এ আগ্রহ সবাইকে উৎসাহিত করছে।

অনুষ্ঠানে বিশেষ অতিথির বক্তব্য রাখেন, ওয়াল্ড ব্যাংক গ্রুপের সিনিয়র ডিরেক্টর (জেন্ডার) Caren Grown,, উইকানেক্ট ইন্টারন্যাশনাল এর সিইও এন্ড কো-ফাউন্ডার Elizabeth A. Vazquez, ওয়ার্ল্ড ব্যাংক গ্রুপের প্রাইভেট সেক্টর স্পেশালিস্ট হোসনা ফেরদৌস সুমি, ম্যাট্রোপলিটন চেম্বার এন্ড কমার্স এন্ড ইন্ডাস্ট্রি (এমসিসিআই) এর প্রেসিডেন্ট নিহাদ কবীর এবং ইন্টারন্যাশনাল ফাইনান্স কো-অপারেশন (আইএফসি) এর কান্ট্রি ম্যানেজার (বাংলাদেশ, ভুটান এবং নেপাল) Wendy Jo Werner ।

#

বকসী/ফারহানা/রফিকুল/জয়নুল/২০২০/১৮১০ঘণ্টা

তথ্যবিবরণী নম্বর : ৪৮৩

**ধান সংগ্রহে অ্যাপ ও গুদামে সিসিটিভি চালু হবে**

**- খাদ্যমন্ত্রী**

বগুড়া, ২৬ মাঘ (৯ ফেব্রুয়ারি) :

খাদ্যমন্ত্রী সাধন চন্দ্র মজুমদার বলেছেন, আগামী বোরো মৌসুমে কৃষকদের কাছ থেকে ধান সংগ্রহে সব উপজেলায় মোবাইল অ্যাপ চালু করা হবে। পাশাপাশি অনিয়ম বন্ধে দেশের খাদ্য গুদামগুলোকে ক্লোজ সার্কিট ক্যামেরার আওতায় আনা হবে। মন্ত্রী আজ বগুড়া সার্কিট হাউজ সভাকক্ষে অনুষ্ঠিত অভ্যন্তরীণ আমন সংগ্রহ বিষয়ক মতবিনিময় সভায় এসব কথা বলেন।

সভায় মন্ত্রী বলেন, ধান-চাল সংগ্রহে অনিয়ম-দুর্নীতি ও কৃষক হয়রানি বন্ধের চেষ্টা চলছে। চলতি আমন মৌসুমে মোবাইল অ্যাপসের মাধ্যমে কৃষক পর্যায় থেকে ধান সংগ্রহে সফলতা মেলায় আগামী বোরো মৌসূমে সারা দেশে এই অ্যাপসভিত্তিক সেবা চালুর পরিকল্পনা নেয়া হয়েছে।

খাদ্যমন্ত্রী আরো বলেন, বর্তমানে মোটা চালের চেয়ে বাজারে চিকন চালের চাহিদা বেশি। তাই কৃষকদের চিকন চালের ধান উৎপাদনে উদ্বুদ্ধ করার তাগিদ দেন মন্ত্রী। একইসঙ্গে তিনি দেশের অভ্যন্তরীণ খাদ্যশস্য সংগ্রহ ও মজুদ বাড়াতে আরো খাদ্যগুদাম নির্মাণের পরিকল্পনার কথাও জানান।

জেলা প্রশাসক ফয়েজ আহাম্মদের সভাপতিত্বে সভায় বক্তব্য রাখেন সংসদ সদস্য হাবিবর রহমান, রাজশাহী বিভাগীয় খাদ্য নিয়ন্ত্রক রায়হানুল কবির, চালকল মালিক সমিতির নেতৃবৃন্দসহ, খাদ্য ও কৃষি বিভাগের স্থানীয় কর্মকর্তাবৃন্দ।

#

সুমন মেহেদী/অনসূয়া/পরীক্ষিৎ/জুলফিকার/কুতুব/২০২০/১৬৪৫ ঘণ্টা

তথ্যবিবরণী নম্বর : ৪৮২

**বঙ্গবন্ধুকে নিয়ে চলচ্চিত্র নির্মাণ সম্পর্কে ব্যাখ্যা**

ঢাকা, ২৬ মাঘ (৯ ফেব্রুয়ারি) :

জাতির পিতা বঙ্গবন্ধু শেখ মুজিবুর রহমানকে নিয়ে বাংলাদেশ-ভারতের যৌথ উদ্যোগে নির্মাণাধীন চলচ্চিত্র সম্পর্কে কয়েকটি সংবাদপত্র ও গণমাধ্যমে বিভ্রান্তিকর ও অসত্য সংবাদ প্রকাশিত হচ্ছে। বঙ্গবন্ধুর ওপর চলচ্চিত্র নির্মাণকে কেন্দ্র করে গণমাধ্যমের উৎসাহকে সরকার সবসময় সমর্থন দিয়ে থাকে। কিন্তু দুর্ভাগ্যজনকভাবে এই চলচ্চিত্র নির্মাণ সম্পর্কে বিভিন্ন অননুমোদিত উৎস থেকে স্বতঃপ্রণোদিত হয়ে ভিত্তিহীন তথ্য ছাড়ানো হচ্ছে।

চলচ্চিত্রটির পরিচালক, বিশিষ্ট চলচ্চিত্র নির্মাতা শ্যাম বেনেগাল, যখনই কলাকুশলী ও প্রযোজনা-সংশ্লিষ্ট ব্যক্তিদের নাম চূড়ান্ত করবেন, তখনই চলচ্চিত্রটির যৌথ প্রযোজক বিএফডিসি ও এনএফডিসি তা প্রচার করবে।

এ বিষয়ে যে কোন তথ্যের জন্য বাংলাদেশ চলচ্চিত্র উন্নয়ন কর্পোরেশনের ভারপ্রাপ্ত ব্যবস্থাপনা পরিচালকের সাথে যোগাযোগ করার জন্য সংশ্লিষ্টদের অনুরোধ করা হচ্ছে।

#

অনসূয়া/পরীক্ষিৎ/আসমা/২০২০/১৫১৫ ঘণ্টা

তথ্যবিবরণী নম্বর : ৪৮১

**রেলও‌য়ের দখলকৃত জ‌মি উদ্ধার করা হবে**

-রেলপথ মন্ত্রী

ঢাকা, ২৬ মাঘ (৯ ফেব্রুয়ারি) :

         রেলপথমন্ত্রী মোঃ নূরুল ইসলাম সুজন বলেন, পুনরায় রেলও‌য়ের নিজস্ব কং‌ক্রিট স্লিপার কারখানা চালু করা হ‌বে এবং ‌রেলও‌য়ের ঐ‌তিহ্য ফি‌রি‌য়ে আনা হবে। কিভা‌বে রজ্জুপথ চালু করে সিলেটের ভোলাগঞ্জ থেকে পাথর আনা যায় তার সম্ভাবনা যাচাই করা হবে। সারাদেশের অবৈধভাবে দখলকৃত রেলওয়ের জমি উদ্ধার করা হবে।

রেলপথ মন্ত্রী আজ রেলও‌য়ের পাথর সরবরা‌হের পুরানো ও একমাত্র রোপওয়ে, সিলেটের ভোলাগঞ্জ পাথর কোয়ারি ও পরে সুনামগ‌ঞ্জের ছাতক বাজার কংক্রিট স্লিপার কারখানা প‌রিদর্শন শেষে সাংবাদিকদের এসব কথা বলেন।

         রেলপথ মন্ত্রী বলেন, যোগাযোগ ব্যবস্থার ক্ষেত্রে প্রধানমন্ত্রী ভারসাম্যপূর্ণ যোগাযোগ ব্যবস্থার কথা বলেছেন। একটি ভারসাম্যপূর্ণ যোগাযোগ ব্যবস্থা গড়ে তোলার লক্ষ্যে প্রধানমন্ত্রী আলাদা মন্ত্রণালয় গঠন করেছেন। উন্নত বিশ্বের কাতারে নিয়ে যেতে বর্তমানে রেলওয়েতে অ‌নেক প্রকল্প হাতে নেয়া হয়েছে।

         এ সময় রেলও‌য়ে-এর মহাপ‌রিচালক মোঃ শামসুজ্জামান, পূর্বের মহাব্যবস্থাপক মোঃ নাসির উদ্দিনসহ রেলও‌য়ের ঊর্ধ্বতন কর্মকর্তারা উপ‌স্থিত ছি‌লেন।

#

শরিফুল/অনসূয়া/পরীক্ষিৎ/জুলফিকার/কুতুব/২০২০/১৬০২ ঘণ্টা

Handout Number :473

**Explanation of Making Film on Bangabandhu**

Dhaka, 25 Magh (8 February):

A number of newspapers and media outlets have carried false and misleading stories about the film on Bangabandhu that is being produced through joint project of the Governments of Bangladesh and India. While we appreciate the huge popular enthusiasm about the film, but unfortunately most of these premature press reports are unsubstantiated, unfounded and are being spread by unauthorized and motivated sources.

BFDC, the official producers of the film along with NFDC-India will release the names of the caste, crew and production team, as soon as they are finalized by Shyam Benegal, the eminent film maker, who is directing the film.

Any query from the media relating to the film should be directed to the Acting Managing Director of Bangladesh Film Development Corporation.

#

Rahat/Sanjib/Abbas/2020/1810 Hours